Video: Leerder bang om terug te keer skool toe ná aanranding‘n Skermskoot uit die video. ŉ Hoërskoolmeisie wat Donderdag ten aanskoue van ander leerders op die skoolterrein deur ŉ medeleerder aangerand is, sê sy is nou te bang om terug te keer skool toe en sal waarskynlik van skool verwissel. Die video van die voorval, wat by die George Campbell School of Technology in Durban plaasgevind het, word sedertdien wyd op sosiale media versprei. Op die video kan gesien word hoe twee meisies op ŉ pawiljoen staan en oënskynlik in ŉ woordwisseling betrokke is. Die volgende oomblik klap die een meisie die ander een dat sy agteroor val en op die pawiljoen gaan sit. Sy kry daarna nog ŉ hele paar houe en klappe voor die ander meisie wegstap. Die meisie wat aangerand is se ma het Vrydag aan Maroela Media bevestig dat haar 16-jarige dogter omstreeks 10:00 tydens pouse deur ŉ ander leerder van dieselfde graad as sy aangerand is. Volgens die ma het die ander leerder haar dogter daarvan beskuldig dat sy ŉ gerug versprei. “My dogter het aan haar probeer verduidelik dat sy nie ŉ gerug versprei het nie en dat sy inteendeel ŉ hele ruk by die skool afwesig was omdat sy siek was. Die volgende oomblik het die ander leerder haar net begin slaan,” het die ma gesê. Sy sê geen van die ander leerders wat die aanranding sien gebeur het, het enige iets gedoen om dit te keer nie. “Hulle het net gekyk, gelag en video’s gemaak. My dogter het my ná die voorval in trane van die kantoor af gebel en gevra dat ek haar kom oplaai.” Volgens die ma het haar dogter geringe kneusplekke aan haar gesig en lyf opgedoen. Sy het intussen ŉ klag van aanranding by die polisie aanhangig gemaak. Die ma sê sy was nog geensins met die skool in verbinding oor die voorval nie, maar verneem die ander leerder is vir drie dae geskors oor die voorval. “Ek verwag dat die skool haar permanent uit die skool moet skors. Dit is glo nie die eerste keer dat dié leerder haar hande vir ander leerders lig nie. My dogter sê sy wil glad nie teruggaan skool toe nie. Ek is van plan om haar heeltemal uit die skool te haal,” het sy gesê. ‘n Skermskoot uit die video. Kwazi Mthethwa, adjunkdirekteur van mediaskakeling by die provinsiale departement van onderwys, het aan Maroela Media gesê hy het met skok van die video kennis geneem. Volgens Mthethwa sal die departement wag op ŉ volledige verslag van die skool oor die voorval voor daar besluit word oor gepaste stappe wat gedoen sal word. “Dit is hartseer dat só ŉ voorval aan die lig kom aan die begin van Jeugmaand, ŉ tyd waarin ons ons land se jeug moet vier. Dit is betreurenswaardig om in teenstelling daarmee te sien hoe jeugdiges eerder na geweld oorgaan en dit boonop op ŉ skoolgrond,” het hy gesê. “Namens die departement wil ek om verskoning vra aan die slagoffer se ouers wat hul kind skool toe gestuur het met die wete dat sy daar sal veilig wees, maar dat dit nie die geval was nie. Ons distansieer onsself van hierdie barbaarse gedrag en beklemtoon dat dit heeltemal onaanvaarbaar is. Ons sal seker maak dat die gepaste stappe gedoen word om die voorval aan te spreek.” Dit is nie die eerste keer dat die George Campbell School of Technology in die departement se visier is nie. Die departement het verlede week aangekondig hy het ŉ ondersoek van stapel gestuur na bewerings van wanadministrasie by die skool. “Verdoemende inligting het onder die departement se aandag gekom in verband met bestuurskwessies by die skool. Dit hou verband met bedrog en korrupsie, onreëlmatighede rondom die verkiesing van die skoolbeheerliggaam, ongemagtigde betalings aan onderwysers en diefstal,” het Mthethwa gesê. Hy het gesê weens die erns van die bewerings kan die departement nie in dié stadium meer besonderhede bekendmaak nie, maar ŉ span is aangestel om ŉ voorlopige ondersoek by die skool te doen en die departement van ŉ verslag en aanbevelings te voorsien. Maroela Media het die skool om kommentaar genader en wag op terugvoer.